Με τους εισηγητές των κομμάτων ξεκινά τη Δευτέρα, 18 Νοεμβρίου, στις 10:00, η συζήτηση για την αναθεώρηση του Συντάγματος στην Ολομέλεια της Βουλής επί της αρχής.

Στην έναρξη της συζήτησης θα παραστεί και ο πρωθυπουργός Κυρ. Μητσοτάκης.

Σύμφωνα με τον προγραμματισμό στον οποίο κατέληξαν όλα τα κόμματα, η κορυφαία αυτή κοινοβουλευτική διαδικασία θα ξεκινήσει τη πρώτη μέρα με συζήτηση επί της αρχής επί όλων των αναθεωρητέων διατάξεων, τις οποίες εισηγείται η Επιτροπή Αναθεώρησης.

Τις υπόλοιπες τέσσερις ημέρες, η συζήτηση θα είναι επί των αναθεωρητέων άρθρων. Οι συνεδριάσεις θα ξεκινούν από το πρωί και θα ολοκληρώνονται το βράδυ.

Η αυλαία θα πέσει με τις ψηφοφορίες που θα πραγματοποιηθούν τη Δευτέρα, 25 Νοεμβρίου, έπειτα από πενθήμερη συζήτηση.

Αναλυτικά οι θεματικές ενότητες

* Την Τρίτη 19 Νοεμβρίου η συνεδρίαση θα ξεκινήσει στις 9:30 και θα συζητηθούν δύο Θεματικές Ενότητες αναθεωρητέων διατάξεων.

Η 1η Θεματική Ενότητα αφορά:

– Σχέσεις κράτους εκκλησίας (άρθρο 3 παρ. 1,2,3, και εισαγωγή ερμηνευτικής δήλωσης)

– Θρησκευτική ελευθερία (άρθρο 13 παρ. 5)

– Εκλογή Προέδρου της Δημοκρατίας, όρκος, (άρθρο 33 παρ. 2)

– Όρκος βουλευτών (άρθρο 59 παρ. 1 και 2)

Η 2η Θεματική Ενότητα αφορά:

– Ελεύθερη ανάπτυξη της προσωπικότητας, προσωπική ελευθερία (άρθρο 5 παρ. 2)

– Προστασία οικογένειας, γάμου, μητρότητας και παιδικής ηλικίας, δικαιώματα ατόμων με αναπηρίες (άρθρο 21 παρ. 1 και 3 και προσθήκη παραγράφου 7)

– Προστασία της εργασίας (άρθρο 22 παρ. 1,2,4,5)

– Αρχή του κοινωνικού κράτους δικαίου, προστασία θεμελιωδών δικαιωμάτων (άρθρο 25 παρ. 3)

* Την Τετάρτη 20 Νοεμβρίου η συνεδρίαση θα αρχίσει στις 9:30 και θα συζητηθούν οι 3η, 4η και 8η Θεματική Ενότητα αναθεωρητέων διατάξεων:

Η 3η θεματική ενότητα περιλαμβάνει:

– Διορισμός πρωθυπουργού και κυβέρνησης (άρθρο 37 παρ. 3)

– Κυβέρνηση απαλλαγή καθηκόντων (άρθρο 38 παρ. 1 και 2)

– Κοινοβουλευτικές και Εξεταστικές Επιτροπές (άρθρο 68 παρ. 2)

– Εμπιστοσύνη της Βουλής – αρχή της δεδηλωμένης (άρθρο 84 παρ. 2)

Η 4η Θεματική Ενότητα αφορά:

– Κανόνες του διεθνούς δικαίου και διεθνείς οργανισμοί (άρθρο 28 παρ. 2)

– Πράξεις νομοθετικού περιεχομένου, ψηφίσματα, διαγγέλματα (άρθρο 44 παρ. 2)

– Δικαίωμα πρότασης νόμου (άρθρο 73)

Και η 8η Θεματική Ενότητα περιλαμβάνει την εκλογή Προέδρου της Δημοκρατίας (άρθρο 32 παρ. 4 και 5)

* Την Πέμπτη 21 Νοεμβρίου, η συνεδρίαση θα αρχίσει στις 12:00 το μεσημέρι και θα συζητηθεί η 5η και η 9η Θεματική Ενότητα και αφορά:

– Εκλογικό σύστημα, εκλογικές περιφέρειες, βουλευτές επικρατείας (άρθρο 54 παρ. 1, 4 και εισαγωγή ερμηνευτικής δήλωσης)

– Κωλύματα εκλογιμότητας (άρθρο 56 προσθήκη παραγράφου 5)

* Την Παρασκευή 22 Νοεμβρίου η συνεδρίαση προγραμματίστηκε για τις 11:00 και θα συζητηθούν η 6η και η 7η Θεματική Ενότητα αναθεωρητέων διατάξεων σχετικά με:

– Ποινική δικαιοσύνη (στρατιωτικοί δικαστές) (άρθρο 96 παρ.5)

– Ανεξάρτητες Αρχές (άρθρο 101Α)

– Διοικητική Αποκέντρωση (άρθρο 101 παρ.1, 4 και εισαγωγή ερμηνευτικής παραγράφου)

– Οργανισμοί Τοπικής Αυτοδιοίκησης (άρθρο 102 παρ. 2)

– Έκδοση νόμου που προβλέπεται από το Σύνταγμα (άρθρο 112 κατάργηση παρ. 4)

– Ισχύς προσωρινού Κανονισμού της Βουλής (άρθρο 113 κατάργηση)

– Εκλογή πρώτου Προέδρου Δημοκρατίας, προσωρινός πρόεδρος (άρθρο 114 παρ. 1 και κατάργηση παρ. 2)

– Ειδικό Δικαστήριο που προβλέπει το Σύνταγμα (άρθρο 115 παρ. 1 και 2 και κατάργηση παραγράφων 3 και 4)

– Ακύρωση Πράξεων που εκδόθηκαν από 21.04.67 έως 23.7.74 (άρθρο 119 παρ. 1 κατάργηση).

Πηγή: ΑΠΕ – ΜΠΕ